แอลจีเพิ่มกำลังผลิต บุกตลาดต่างปตท.
ทุนเกาหลี &#8220;แอลจี&#8221; มั่นใจศักยภาพไทยลงทุนปี53เกิน 3,000 ล้านบาทสูงสุดในรอบ10ปี เพิ่มกำลังการผลิตเครื่องใช้ไฟฟ้าบุกตลาดต่างประเทศ ลั่นแชมป์เบอร์1ทั่วโลกในปี2555
1 ก.พ. 2553

ทุนเกาหลี “แอลจี” มั่นใจศักยภาพไทยลงทุนปี53เกิน 3,000 ล้านบาทสูงสุดในรอบ10ปี เพิ่มกำลังการผลิตเครื่องใช้ไฟฟ้าบุกตลาดต่างประเทศ ลั่นแชมป์เบอร์1ทั่วโลกในปี2555
นายเฮียน วู(ฮาเวิร์ด)ลี กรรมการผู้จัดการ บริษัท แอลจี อีเลคทรอนิคส์ (ประเทศไทย) เปิดเผยว่าในปีงบประมาณ2553(ม.ค.-ธ.ค.53) บริษัทเตรียมงบลงทุนรวมไม่ต่ำกว่า 100 ล้านเหรียญสหรัฐ หรือมากกว่า 3,000 ล้านบาท แบ่งออกเป็น 70 ล้านเหรียญสหรัฐลงทุนในส่วนของโรงงาน จังหวัดระยอง เพื่อเพิ่มกำลังการผลิตสินค้าเครื่องใช้ฟ้าในหมวดภาพและเสียง(เอวี) กลุ่มโทรทัศน์ แอลซีดี ทีวี, แอลอีดี ทีวี และบรอดแบรนด์ ทีวี รุกทำตลาดระดับน(พรีเมียม) พร้อมเพิ่มกำลังการผลิตสินค้าเครื่องปรับอากาศ เครื่องซักผ้าฝาหน้า เพื่อทำตลาดทั้งภายในและต่างประเทศ  
สำหรับการลงทุนดังกล่าว ถือว่าสูงสุดในรอบกว่า10 ปีหรือตั้งแต่บริษัทเข้ามาดำเนินธุรกิจ ด้วยเห็นว่าไทยยังเป็นตลาดใหญ่ที่มีศักยภาพสูง ทั้งโครงสร้างสาธารณูปโภคพื้นฐานที่เอื้อต่อการลงทุน แรงงานที่มีประสิทธิภาพ   แม้ก่อนหน้าเมื่อปลายปีที่ผ่านมาจะมีบริษัทเครื่องใช้ไฟฟ้าแบรนด์ดังจากประเทศญี่ปุ่นย้ายฐานการผลิตไปยังประเทศเพื่อนบ้านก็ตาม แต่ไม่เกี่ยวข้องหรือมีผลต่อการลงทุนใหญ่ของบริษัทในครั้งนี้ เนื่องจากเป็นยุทธศาสตร์การลงทุนในระยะกลางของบริษัทที่วางไว้ก่อนหน้านี้ 
ส่วนงบประมาณอีก30 ล้านเหรียญสหรัฐ หรือกว่า 800-900 ล้านบาท  สำหรับดำเนินกิจกรรมทางการตลาดผลิตภัณฑ์เครื่องใช้ไฟฟ้าและไอทีแบรนด์แอลจีในปีนี้ โดยจะไปพร้อมกับการตอกย้ำและสร้างการรับรู้แบรนด์สินค้าอย่างต่อเนื่อง รวมถึงการจัดกิจกรรมประกวดโครงการต่างๆมากขึ้น ล่าสุดที่ประสบความสำเร็จจากรายการ “แอลจี เอ็นเตอร์เทนเนอร์ ล้านฝันสนั่นโลก” ที่สิ้นสุดลงและได้ผู้ชนะเลิศเมื่อวันอาทิตย์ที่ 31 ม.ค.รวมระยะเวลาการแข่งขัน 5 เดือน มีผู้ชมร่วม 36 ล้านคน และยังขยายฐานลูกค้าแบรนด์แอลจีให้กว้างขึ้นเป็นกลุ่มอายุ 15-49 ปี จากเดิมอยู่ที่13-28 ปี 
 “หลังจบรายการดังกล่าว คาดช่วยสร้างการรับรู้แบรนด์แอลจีเติบโตขึ้น 10% จากปัจจุบันอยู่ที่ 60% โดยติดอันดับ 1 ใน 3 ของแบรนด์เครื่องใช้ไฟฟ้าชั้นนำ รองจากซัมซุงและโซนี่ ขณะที่การรับรู้แบรนด์แอลจีในประเทศเกาหลีมีความเข้มแข็งกว่าเมืองไทยมาก และถือเป็นแบรนด์ระดับพรีเมียมและเป็น พีเพิล ‘ส แบรนด์ จากการทำตลาดมานาน” นายลี กล่าว 
จากแนวทางธุรกิจดังกล่าวเพื่อผลักดันให้แบรนด์แอลจีก้าวไปสู่การเป็นผู้นำตลาดเครื่องใช้ไฟฟ้าทั้งด้านยอดขายและการรับรู้ของแบรนด์ ในฐานะอันดับ1 ภายในปี 2555 ที่สอดคล้องกับนโยบายแอลจีของทั่วโลก ที่วางเป้าหมายสูงสุด คือการเป็น “แบรนด์ เอนริช พีเพิล ไลฟ์ ทรู อินโนเวชัน” แบรนด์แอลจี ที่ช่วยเติมเต็มคุณภาพชีวิตและให้ความอบอุ่นสำหรับผู้บริโภค